Ticketpro Dome in Gauteng sluit sy deureTicketpro Dome (Foto: Ticketpro Dome/Twitter) Suid-Afrika se grootste veeldoelige binnenshuise arena, die Ticketpro Dome, sluit ná 20 jaar sy deure. Die Ticketpro Dome, oorspronklik bekend as die MTN Sundome, het op 8 April 1998 sy deure oopgemaak met ŉ konsert deur Diana Ross voor ŉ skare van 15 000. Intussen het die arena ook as The Dome at Northgate en die Coca-Cola Dome bekendgestaan voor die naam na die Ticketpro Dome verander is. Van die bekende kunstenaars wat al hier opgetree het is Pink, Lionel Richie, Celine Dion, Michael Buble, Avril Lavigne, Westlife, Mariah Carey en Katy Perry. Plaaslike kunstenaars soos Prime Circle, The Parlotones, Lira en die Soweto Gospel Choir het ook al hier opgetree. Verskeie uitstallings en handelsmarkte soos die Homemakers Fair, Mama Magic Baby Show, Fire and Feast Food Festival, Mediatech Africa en Africa Automation Technology Fair is gereeld by die arena gehou. Die WWE International en Disney on Ice was ook by die Ticketpro Dome te sien. RX Venue Management het Maandag in ŉ verklaring gesê hy kondig met ŉ swaar hart aan dat die fasiliteit deur die eienaars, die Sasol-pensioenfonds, aan ŉ derdeparty verkoop is wat nie bedrywig is in die geleentheidsbedryf nie. Argieffoto van die Ticketpro Dome (6 Augustus 2005) (Foto: Wariner via Wikimedia Commons) “Dit is nóg ŉ verpletterende slag vir die uitstalling-, geleentheid- en vermaaklikheidsbedryf weens Covid-19. Die verbod op openbare byeenkomste het beteken dat die Ticketpro Dome tussen 2020 en nou in 2021 nie bedrywig kon wees nie,” sê Carol Weaving, besturende direkteur van RX Africa. “Die verkope van die Ticketpro Dome is ŉ groot teleurstelling en baie hartseer vir ons bedryf. Dit was die tuiste van verskeie internasionale konserte en geleenthede in Suid-Afrika en sal ongetwyfeld ŉ groot leemte laat. Ongelukkig is ons slegs die besturende maatskappy. Ons kan nie die besluit van die Sasol-pensioenfonds verander om die arena te verkoop weens force majeure nie.” Die gebou sal amptelik op 7 September 2021 aan die nuwe eienaars oorhandig word.